ไฟแนนซ์
โดย...ช.ชดา
25 มี.ค. 2558

โดย...ช.ชดา
...ตื่นตาตื่นใจเป็นอย่างมาก ไม่น่าเชื่อว่าตอนนี้สมาคมธนาคารไทยมีชมรมย่อยอยู่ภายในองค์กรถึง 26-27 ชมรม ชมรมที่งอกออกมานี่ไม่รู้ว่าอะไรกันบ้าง ก่อนหน้าวิกฤตต้มยำกุ้ง มีชมรมใหญ่อยู่ 8 ชมรม อาทิ ชมรมค้าเงินตราต่างประเทศ ชมรมบัตรเครดิต ชมรมประชาสัมพันธ์ ฯลฯ แต่เดี๋ยวนี้ธุรกิจแตกแขนงยิบย่อยกันมาก ว่าแต่คุณพี่ กอบศักดิ์ ดวงดี เลขาธิการสมาคมธนาคารไทย จะจำได้หมดทุกชมรมหรือยังก็ไม่รู้
...ธนาคารไทยพาณิชย์ปิดการจำหน่ายสร้อยข้อมือเฉลิมพระเกียรติสมเด็จพระเทพรัตนราชสุดาฯ สยามบรมราชกุมารี ซึ่งทำจากหินอเมทิสต์สีม่วง ซึ่งเป็นสีประจำพระองค์ พร้อมเหรียญโลหะเงินชุบทองคำขาว พิมพ์โครงการเฉลิมพระเกียรติฯ และอีกด้านพิมพ์นูนเลข 60 เฉลิมพระเกียรติ 60 พรรษา ที่เปิดจำหน่ายราคาเส้นละ 999 บาท รายได้ไม่หักค่าใช้จ่าย ซึ่งจะนำทูลเกล้าฯ ถวายเพื่อการรักษาผู้ป่วยด้อยโอกาส
ธนาคารแจ้งว่าสร้อยข้อมือนี้จำหน่ายหมดภายใน 1-2 วันที่เปิดให้จองซื้อ แต่ขณะนี้ยังมีประชาชนสอบถามเข้ามาอย่างต่อเนื่อง ธนาคารคงต้องนำเรื่องแจ้งศิริราชมูลนิธิ 60 พรรษา สยามบรมราชกุมารี ว่าจะมีการผลิตเพิ่มให้ประชาชนที่จองซื้อไม่ทัน ได้ถวายความจงรักภักดีหรือไม่
...เห็นภาพโปรโมทโครงการ “นักสู้เอสเอ็มอี” ของธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) แล้ว สุพจน์ อาวาส เอ็มดีใหม่ของเอสเอ็มอีแบงก์ ขาว ตี๋ หล่อ ผิดหูผิดตาจน ช.ชดา ตกใจหนักมาก 
7 เรื่องจริงจากปมชีวิตผู้ประกอบการเอสเอ็มอีตัวอย่าง จะถูกถ่ายทอดเป็นภาพยนตร์สั้น ดีเดย์วันแรก 1 เม.ย. ทางยูทูบ และติดตามต่อได้ในรายการธุรกิจติดดาว ทาง ททบ.5 ใน วันที่ 18 และ 24 เม.ย.นี้ คุณพี่สุพจน์ยืนยันว่ามันแซ่บจริงๆไม่ดูจะเสียดาย
...ช่วงนี้ในโซเชียลมีเดีย เกิดกระแสต่อต้านกระทรวงเกษตรฯ ที่จะนำงบประมาณ 5,000 ล้านบาท ไปอุ้มสหกรณ์เครดิตยูเนี่ยนคลองจั่น ที่กำลังมีปัญหาฐานะการเงินเพราะถูกผู้บริหารฉ้อโกง และมีการพัวพันไปกับวัดพระธรรมกาย เพราะเห็นว่าเป็นการฟอกเงินผ่านวัด และทำให้เสื่อมเสียต่อศาสนา กระแสนี้จะพัฒนาไปแรงแค่ไหน โปรดติดตามอย่างใกล้ชิด